b'\n_START_ARTICLE_\nKristian Biong\n_START_SECTION_\nLiv og arbeid\n_START_PARAGRAPH_\nBiong begynte sin utdannelse ved Kunst og H\xc3\xa5ndverksskolen, f\xc3\xb8r han reiste til England i 1895 for \xc3\xa5 studere videre. I \xc3\xa5rene 1895 til 1900 foretok han flere studiereiser p\xc3\xa5 stipend til Nederland, Belgia og Frankrike, f\xc3\xb8r han i 1900 slo seg ned som praktiserende arkitekt i Oslo og startet eget kontor._NEWLINE_Han var en sv\xc3\xa6rt produktiv arkitekt. Blant hans mest kjente bygg er Grefsen og Ris h\xc3\xb8yere skoler, dr. Dedichens private asyl i \xc3\x98stre Aker (i dag Trosterud), Blakstad og Veum Asyl, Vardaasen og Landeskogen sanatorier, tuberkulosehjemmet Marie Plahtes Minde, Den norske Creditbank og AS Realbankg\xc3\xa5rden i Oslo samt Psykiatrisk klinikk p\xc3\xa5 Vinderen. Biong vant ogs\xc3\xa5 konkurransen om kongevillaen p\xc3\xa5 Voksenkollen._NEWLINE_I avisutklipp og artikler funnet i Nasjonalbibliotekets utklippsb\xc3\xb8ker skildres han som et h\xc3\xb8yt ansett medlem av arkitektstanden. Da han i 1930 avsluttet sin fire \xc3\xa5r lange periode som formann i Norske arkitekters landsforbund ble det i Byggekunst trykket et takkeskriv, forfattet av Harald Aars, hvor han blir beskrevet som en beskjeden, sindig og klok mann \xe2\x80\x93  og \xc2\xabHan utviklet sig raskt til \xc3\xa5 bli en av de dyktigste formenn landsstyret har hatt\xc2\xbb. Aars vektlegger spesielt Biongs rolle i de beslutninger som ble tatt p\xc3\xa5 landsm\xc3\xb8tet p\xc3\xa5 Lillehammer i 1927 \xe2\x80\x93 vedtagelse av etiske regler, omordning av Byggekunsts organisasjon og dets forhold til landsstyret, medlemskap i det internasjonale forbundet C.P.I.A, og hans initiativ til dannelsen av NALs driftsfond._NEWLINE_Biong var dessuten aktiv i flere tillitsverv og forstanderskap, blant annet i Akers Fasader\xc3\xa5d, Aker bygningskommisjon og styret for Oslo g\xc3\xa5rdeierforening. Blant andre verv nevnes han i representantskapet i Borregard og i Kristiania Hypotek- og Realcreditbank, samt hans rolle i forstanderskapet for Kunst- og H\xc3\xa5ndverksskolen._NEWLINE_Kristian Biong mottok for den Den norske Creditbanks g\xc3\xa5rd, Kirkegata 21 i 1928 Houens fonds diplom for fremragende arkitektur.\n_START_SECTION_\nBiong Arkitekter\n_START_PARAGRAPH_\nKristian Biong etablerte Biong Arkitekter mellom 1898 og 1900, et firma som lever den dag i dag og s\xc3\xa5ledes er et av Norges eldste aktive arkitektkontorer. Kontoret drev han fra 1930 sammen med sin s\xc3\xb8nn, og da gikk under navnet Biong & Biong AS. Navnet ble beholdt frem til 1996, selv om eierstrukturen ble endret i 1986. Firmaet endret i 1996 navn til Biong Arkitekter. Et av kontorets mest kjente moderne bygg er Vikingskipet p\xc3\xa5 Hamar.'